om undertegnelse på Den Europæiske Unions vegne af aftalen mellem Den Europæiske Union og Det Schweiziske Forbund om supplerende regler vedrørende instrumentet for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed for perioden 2014-2020

BEGRUNDELSE

1.BAGGRUND FOR FORSLAGET

Europa-Parlamentets og Rådets forordning (EU) nr. 515/2014 af 16. april 2014 om et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed og om ophævelse af beslutning nr. 574/2007/EF trådte i kraft den 21. maj 2014 med virkning fra den 1. januar 2014.

Europa-Parlamentets og Rådets forordning (EU) nr. 514/2014 af 16. april 2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring trådte også i kraft den 21. maj 2014 med virkning fra den 1. januar 2014. I henhold til artikel 19 i forordning (EU) nr. 515/2014 finder bestemmelserne i forordning (EU) nr. 514/2014 anvendelse på instrumentet for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed (i det følgende benævnt "fondsinstrumentet vedrørende grænser og visumpolitik").

Formålet med fondsinstrumentet vedrørende grænser og visumpolitik er at etablere en solidaritetsmekanisme, der forpligter de deltagende stater til på hinandens vegne og i gensidig interesse at overholde de samme EU-regler for kontrol ved de ydre grænser. Fondsinstrumentet vedrørende grænser og visumpolitik tjener til at opfylde et af Schengenreglernes hovedformål, nemlig at medlemsstaterne deler ansvaret for "en effektiv, grundig og ensartet kontrol ved deres ydre grænser", jf. artikel 15 i Europa-Parlamentets og Rådets forordning (EU) 2016/399. Det udgør derfor en udvikling af Schengenreglerne.

I henhold til artikel 5, stk. 7, i forordning (EU) nr. 515/2014 skal de lande, der er associeret i gennemførelsen, anvendelsen og udviklingen af Schengenreglerne, deltage i instrumentet i overensstemmelse med forordningens bestemmelser, og der skal indgås aftaler om deres finansielle bidrag og de supplerende regler, der er nødvendige for landenes deltagelse, herunder bestemmelser, som sikrer beskyttelse af Unionens finansielle interesser og Revisionsrettens revisionsbeføjelser, eftersom de respektive associeringsaftaler ikke indeholder bestemmelser herom.

Formålet med udkastet til aftale med Schweiz er at indgå de aftaler, der er omhandlet i artikel 5, stk. 7, i forordning (EU) nr. 515/2014, og sætte Kommissionen i stand til at påtage sig det endelige ansvar for gennemførelsen af budgettet for instrumentet i det associerede land og fastsætte landets bidrag til Unionens budget for så vidt angår instrumentet.

Med hensyn til budgetkontrol og finanskontrol er medlemsstaterne underlagt horisontale forpligtelser (f.eks. de beføjelser, som Revisionsretten og Det Europæiske Kontor til Bekæmpelse af Svig (OLAF) har), der følger direkte af traktaten eller af afledt EU-ret. Disse forpligtelser påhviler direkte medlemsstaterne og er derfor ikke fastsat i forordning (EU) nr. 515/2014. I medfør af artikel 5, stk. 7, i forordning (EU) nr. 515/2014 skal forpligtelserne dog ved udkastet til aftale udvides til også at omfatte det associerede land.

For at beskytte Unionens finansielle interesser mod svig og andre uregelmæssigheder skal Kommissionens personale, Revisionsretten og OLAF i henhold til forordning (EU) nr. 514/2014 have passende adgang til at udføre kontrol. I artikel 5, stk. 9, i forordning (EU) nr. 514/2014 tilføjes det, at samarbejdsaftaler med tredjelande udtrykkeligt skal give Kommissionen, Revisionsretten og OLAF beføjelse til at foretage denne revision, kontrol og inspektion på stedet. Derfor indeholder udkastet til aftale bestemmelser herom.

2.JURIDISKE ASPEKTER AF FORSLAGET

•Retsgrundlag

Dette forslag om undertegnelse af aftalen har som mål at fastlægge aftaler mellem Unionen og Schweiz om dette lands bidrag til instrumentet for finansiel støtte til forvaltning af de ydre grænser og den fælles visumpolitik for perioden 2014-2020 og om de supplerende regler, der er nødvendige for denne deltagelse, og bygger på artikel 77, stk. 2, og artikel 218, stk. 5, i traktaten om Den Europæiske Unions funktionsmåde.

•Nødvendigheden af den foreslåede afgørelse

På grundlag af artikel 5, stk. 7, i forordning (EU) nr. 515/2014 er indgåelsen af aftalen med Schweiz nødvendig for indgåelsen af aftalerne om landets bidrag til instrumentet for finansiel støtte til forvaltning af de ydre grænser og den fælles visumpolitik for perioden 2014-2020 og om de supplerende regler, der er nødvendige for denne deltagelse. Selv om den paraferede aftales artikel 19, stk. 4, fastsætter mulighed for at anvende aftalen midlertidigt fra dagen efter dens undertegnelse, uden at dette påvirker de forfatningsmæssige krav, har de schweiziske myndigheder meddelt Kommissionen, at i medfør af bestemmelserne i Schweiz' lov om statens og forvaltningens organisation er en sådan midlertidig anvendelse ikke mulig. Dette forslag til Rådets afgørelse indeholder derfor ikke bestemmelser om midlertidig anvendelse af aftalen. Aftalen træder i henhold til artikel 19, stk. 2 og 3, i kraft på den første dag i den første måned efter datoen for den sidste meddelelse om afslutningen af ratificeringsproceduren.

•Proportionalitetsprincippet

Ikke relevant.

•Valg af retsakt

Ikke relevant.